Într-o rară incursiune în intimitatea sa, celebrul actor și cântăreț Ștefan Bănică Jr. a vorbit deschis despre relația specială pe care a avut-o cu tatăl său, regretatul actor Ștefan Bănică. Totodată, el s-a confesat și a împărtășit detalii emoționante și despre legătura sa cu mama sa, jurnalista Sanda Vlad-Liteanu.
Deși rezervat în privința vieții sale personale, Ștefan Bănică Jr. a ales să facă o excepție de Paște și să vorbească deschis, în cadrul emisiunii „La Cină” de la Digi24. În timp ce chef Adi Hădean pregătea preparate delicioase, actorul, în vârstă de 56 de ani, a făcut dezvăluiri emoționante despre legătura sa cu mama sa. Jurnalista Sanda Vlad-Liteanu a fost mereu un sprijin de nădejde pentru fiul ei, iar Ștefan Bănică o sună și acum să îi spună unde se află.
„Ca să spun, la vârsta mea, eu și acum o sun pe maică-mea să-i spun unde sunt în momentul în care plec undeva”, a mărturisit el.
Ștefan Bănică Jr. a evidențiat, totodată, importanța și influența pe care tatăl său, regretatul actor Ștefan Bănică senior, a avut-o asupra sa.
„Am avut o relație extrem de frumoasă și din dragoste, în ultimii ani, s-a transformat în respect reciproc, profesional”, a mărturisit actorul.
Cu toate că tatăl său s-a stins din viață în 1995, acesta și-a pus o amprentă imensă asupra vieții și carierei lui Ștefan Bănică. Interpretul a subliniat că faptul că a reușit să-l impresioneze pe tatăl său înseamnă enorm de mult pentru el.
Artistul a rememorat momentele în care mergea la teatru să-l vadă pe tatăl său jucând și cum aplauzele publicului îl făceau să simtă o anumită vibrație, chiar dacă, la acea vreme, nu înțelegea pe deplin semnificația lor.
„Am avut o relație extrem de frumoasă și din dragoste (n.r. – cu tatăl său), în ultimii ani, s-a transformat în respect reciproc, profesional, iar asta mi-a dat mie creditul cel mai mare. Dacă pe tatăl meu l-am impresionat, atunci asta înseamnă ceva. Eu de fiecare dată când el juca, când mergeam la teatru să-l văd, lumea îl aplauda și simțeam o anumită vibrație, dar eu nu înțelegeam… Decât mai târziu. Așa îmi părea mie, lăsând subiectivismul deoparte, că era altfel. Nu i-am oferit atât cât mi-a oferit el că n-a mai fost timp, dar m-a prins aproape nouă ani de profesie. Atunci am putut să îi ofer niște satisfacții”, a povestit Ștefan Bănică jr, conform Click.
De asemenea, actorul a împărtășit și cum a făcut primii pași în lumea actoriei, dar și modul în care i-a dezvăluit tatălui său dorința de a-i călca pe urme. În loc de încurajări, acesta a fost foarte reticent.
„Când i-am zis tatălui că vreau să mă fac actor, mi-a spus: Tu nici nu știi să vorbești. Eram timorat și atunci mi-a zis: Dacă vrei să te faci actor, să duci tava și să zici a venit domnul conte, a plecat domnul conte (n.r. – un actor mediocru), mai bine fă o altă meserie. Acum realizez că lucrul ăsta nu a fost bun pentru mine. De-a lungul carierei mele, 90% dintre lucrurile pe care le-am făcut au fost numai în roluri principale, ceea ce nu este ok pentru un actor”, a recunoscut Ștefan Bănică.